**Epilog**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(imitație de stil Ion Minulescu)

În seara-n care te-am pierdut -

Ultima noastră seară -

De pe cer

Trei stele au căzut.

În seara-n care te-am pierdut,

Tot în aceeași seară,

Am văzut

Că florile de la fereastră

S-au ofilit.

Ce-a fost pentru noi povestea noastră?

Un roman

Din care am trăit

Doar primul capitol,

Căci Autorul

A murit?

A fost un poem în versuri stângace,

Scris de un școlar

Când n-a avut ce face?

A fost o anecdotă nesărată

Pe care tu

Ai auzit-o și-altădată?

În seara-n care te-am pierdut,

Luna plină

Și-a acoperit cu-n nor

Fața de lumină

(Ca să n-o văd eu ce face),

Dar Vântul

A părăsit o clipă pământul,

A urcat până la ea

Și-a venit să-mi spună

Că Frumoasa Nopții plângea ca o nebună.